Neuvoston 12 päivänä heinäkuuta 1999 Euroopan yhteisöjen perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 33/1999 Euroopan parlamentin ja neuvoston direktiivin 1999/ /EY antamiseksi tietyistä työajan järjestämistä koskevista seikoista annetun direktiivin 93/104/EY muuttamisesta koskemaan direktiivin soveltamisalan ulkopuolisia toimialoja ja toimintoja



Virallinen lehti nro C 249 , 01/09/1999 s. 0017



Neuvoston 12 päivänä heinäkuuta 1999 vahvistama YHTEINEN KANTA (EY) N:o 33/1999 Euroopan parlamentin ja neuvoston direktiivin 1999/.../EY antamiseksi tietyistä työajan järjestämistä koskevista seikoista annetun direktiivin 93/104/EY muuttamisesta koskemaan direktiivin soveltamisalan ulkopuolisia toimialoja ja toimintoja (1999/C 249/04) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 137 artiklan 2 kohdan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), toimivat 251 artiklassa määrätyn menettelyn mukaisesti(3), sekä katsovat, että 1) perustamissopimuksen 137 artiklassa määrätään, että yhteisö tukee ja täydentää jäsenvaltioiden toimia, joilla ne pyrkivät parantamaan työympäristöä työntekijöiden terveyden ja turvallisuuden suojelemiseksi; tämän artiklan perusteella annetuissa direktiiveissä on vältettävä säätämästä sellaisia hallinnollisia, taloudellisia tai oikeudellisia rasituksia, jotka vaikeuttaisivat pienten tai keskisuurten yritysten perustamista taikka niiden kehittämistä, 2) tietyistä työajan järjestämistä koskevista seikoista 23 päivänä marraskuuta 1993 annetussa neuvoston direktiivissä 93/104/ETY(4) säädetään turvallisuutta ja terveyttä koskevista vähimmäisvaatimuksista työajan järjestämistä varten, vuorokautisten lepoaikojen, taukojen, viikoittaisten lepoaikojen, viikoittaisen enimmäistyöajan, vuosiloman sekä yötyötä, vuorotyötä ja työn jaksotusta koskevien seikkojen osalta; kyseistä direktiiviä olisi muutettava seuraavista syistä: 3) neuvoston direktiivin 93/104/EY soveltamisalan ulkopuolelle on jätetty maantie-, lento-, meri-, rautatie-, joki- ja järviliikenne, merikalastus, muu merellä tehtävä työ ja lääkärien harjoittelu, 4) komissio ei jättänyt ehdotuksessaan 20 päivältä syyskuuta 1990 mitään toimialaa ja toimintaa neuvoston direktiivin 93/104/EY soveltamisalan ulkopuolelle, eikä Euroopan parlamentti hyväksynyt 20 päivänä helmikuuta 1991 antamassaan lausunnossa ulkopuolelle jättämistä, 5) työntekijöiden terveyttä ja turvallisuutta olisi suojeltava työpaikalla sen vuoksi, että he ovat työntekijöitä, eikä sen vuoksi, että he kuuluvat johonkin erityiseen toimialaan tai suorittavat jotain erityistä toimintaa, 6) työntekijöihin, joiden asemapaikka vaihtelee, sovellettavan toimialakohtaisen lainsäädännön osalta liikenneturvallisuutta ja työntekijöiden terveyttä ja turvallisuutta koskevia säännöksiä on täydennettävä ja yhdenmukaistettava, 7) merellä suoritettavien toimintojen ja lääkärien harjoittelun erityisluonne on otettava huomioon, 8) niiden työntekijöiden, joiden asemapaikka vaihtelee, niillä toimialoilla ja sellaisissa toiminnoissa, jotka eivät kuulu direktiivin soveltamisalaan, terveys ja turvallisuus olisi myös taattava, 9) vuosilomaa ja yö- ja vuorotyötä varten tehtäviä terveystarkastuksia koskevat tämänhetkiset säännökset olisi laajennettava koskemaan työntekijöitä, joiden asemapaikka vaihtelee, niillä toimialoilla ja sellaisissa toiminnoissa, jotka eivät kuulu direktiivin soveltamisalaan, 10) voimassa olevat työaikaa ja lepoa koskevat säännökset on mukautettava niitä työntekijöitä varten, joiden asemapaikka vaihtelee ja sellaisissa toiminnoissa, jotka eivät kuulu direktiivin soveltamisalaan, 11) kaikilla työntekijöillä olisi oltava asianmukaiset lepoajat; käsite "lepo" olisi ilmaistava aikayksikköinä, esimerkiksi päivinä, tunteina ja/tai näiden osina, 12) merenkulkijoiden työajan järjestämistä koskevaa eurooppalaista sopimusta pannaan parhaillaan täytäntöön komission ehdotuksesta tehdyllä neuvoston direktiivillä(5), perustamissopimuksen 139 artiklan 2 kohdan mukaisesti; tämän direktiivin säännöksiä ei näin ollen sovelleta merenkulkijoihin, 13) henkilöiden osalta, jotka ovat kausiluonteisesti, tilapäisesti tai osa-aikaisesti työssä kalastajien yhteenliittymissä, jäsenvaltioiden on määriteltävä neuvoston direktiivin 93/104/EY 7 artiklan mukaisesti vuosilomaoikeutta ja loman myöntämistä koskevat ehdot mukaan lukien palkkajärjestelyt, 14) yhteisön muussa lainsäädännössä säädeltyjen erityisvaatimusten, jotka koskevat esimerkiksi tiettyjen työntekijäryhmien lepoaikoja, työaikaa, vuosilomia ja yötyötä, olisi oltava ensisijaisia neuvoston direktiivin 93/104/EY, sellaisena kuin se on tällä direktiivillä muutettuna, säännöksiin nähden, 15) sunnuntaityötä koskeva säännös poistetaan Euroopan yhteisöjen tuomioistuimen oikeuskäytännön perusteella, ja 16) yhteisön tuomioistuin on päättänyt tuomiossaan C-84/94 (Yhdistynyt kuningaskunta/neuvosto)(6), että neuvoston direktiivi 93/104/EY on perustamissopimuksen 5 artiklassa määriteltyjen toissijaisuusperiaatteen ja suhteellisuusperiaatteen mukainen; ei ole syytä olettaa, että kyseistä tuomiota ei voida soveltaa vastaaviin säännöksiin, jotka koskevat useita työaikajärjestelyihin liittyviä näkökohtia niillä toimialoilla ja sellaisissa toiminnoissa, jotka eivät kuulu direktiivin soveltamisalaan, OVAT ANTANEET TÄMÄN DIREKTIIVIN: 1 artikla Muutetaan direktiivi 93/104/EY seuraavasti: 1) Korvataan 1 artiklan 3 kohta seuraavasti: "3. Tätä direktiiviä sovelletaan kaikkeen direktiivin 89/391/ETY 2 artiklassa tarkoitettuun yksityiseen ja julkiseen toimintaan, sanotun kuitenkaan rajoittamatta tämän direktiivin 14 ja 17 artiklan soveltamista sellaisina kuin ne ovat viimeksi muutettuina. Tätä direktiiviä ei sovelleta Euroopan yhteisön kansallisten varustamoyhdistysten keskusjärjestön (ECSA) ja Euroopan unionin kuljetusalojen ammattiliiton (FST) tekemästä merenkulkijoiden työajan järjestämistä koskevasta sopimuksesta 21 päivänä kesäkuuta 1999 annetussa direktiivissä 1999/63/EY(7) tarkoitettuihin merenkulkijoihin, sanotun kuitenkaan rajoittamatta tämän direktiivin 2 artiklan 8 kohdan soveltamista." 2) Lisätään 2 artiklan loppuun kohdat seuraavasti: "7. 'työntekijällä, jonka asemapaikka vaihtelee': kaikkia työntekijöitä, jotka kuuluvat sellaisen yrityksen liikkuvaan henkilökuntaan, joka harjoittaa toisen lukuun tai omaan lukuunsa henkilö- tai tavaraliikennettä maantie-, lento- tai sisävesiliikenteessä. 8. 'offshore-työllä': pääosin offshore-laitteistoilla tai niiltä käsin (mukaan lukien porauslautat) tehtävää, mineraalivarojen, mukaan lukien hiilivedyt, etsintään, louhintaan tai hyödyntämiseen välittömästi tai välillisesti liittyvää työtä ja tällaiseen toimintaan liittyvää sukeltamista offshore-laitteistolta tai alukselta. 9. 'riittävällä levolla': sitä, että työntekijöillä on säännölliset ja riittävän pitkät ja yhtäjaksoiset lepotauot, joiden kesto ilmoitetaan aikayksikköinä ja joilla taataan, etteivät he väsymyksen tai työn epäsäännöllisen jaksotuksen vuoksi aiheuta vahinkoa itselleen tai toisille työntekijöille ja että he eivät vahingoita terveyttään lyhyellä tai pitkällä aikavälillä." 3) Poistetaan 5 artiklan seuraava alakohta: "Ensimmäisessä kohdassa tarkoitettuun vähimmäislepoaikaan sisältyy periaatteessa sunnuntai." 4) Korvataan 14 artikla seuraavasti: " 14 artikla Yksilöidymmät yhteisön säännökset Tämän direktiivin säännöksiä ei sovelleta, jos toisissa yhteisön välineissä on yksityiskohtaisempia vaatimuksia tiettyjen ammattien tai tietyn ammattitoiminnan työajan järjestämisestä." 5) Korvataan 17 artiklan 2.1 kohta seuraavasti: "2.1 edellä olevasta 3, 4, 5, 8 ja 16 artiklasta: a) kun on kyse toiminnasta, jossa työntekijän työpaikka ja asuinpaikka ovat kaukana toisistaan, taikka kun työntekijän eri työpaikat ovat kaukana toisistaan, erityisesti offshore-työstä; b) kun on kyse turvallisuus- ja valvontatoiminnasta, joka edellyttää jatkuvaa läsnäoloa omaisuuden tai henkilöiden suojelemiseksi, erityisesti kun on kyse vartijoiden ja talonmiesten tai vartiointiliikkeiden työstä; c) kun on kyse toiminnasta, jossa tarvitaan jatkuvaa palvelua tai tuotantoa, erityisesti: i) palvelut, jotka liittyvät sairaaloiden tai vastaavien laitosten, asuntoloiden ja vankiloiden järjestämään vastaanottoon, hoitoon ja/tai huolenpitoon, mukaan lukien lääkärien harjoittelu; ii) satama- tai lentoasematyöntekijät; iii) lehdistö-, radio-, televisio-, elokuvatuotanto-, posti- ja telepalvelut sekä sairaankuljetus-, palosuojelu- ja väestönsuojelupalvelut; iv) kaasun, veden tai sähkön tuotanto-, siirto- ja jakelupalvelut sekä kotitalouksien jätteiden keruu- ja polttopalvelut; v) teollisuuden alat, joissa työtä ei voi keskeyttää teknisistä syistä; vi) tutkimus- ja kehittämistoiminta; vii) maatalous; viii) työntekijät, jotka työskentelevät säännöllisten kaupunkiliikennepalvelujen parissa, ja joita 17 a artikla ei koske; d) silloin, kun ennakoitavissa on työruuhka, erityisesti i) maataloudessa; ii) matkailussa; iii) postipalveluissa; e) kun on kyse henkilöistä, jotka työskentelevät rautatiekuljetuksissa, ja i) joiden toiminta on keskeytyksetöntä; ii) jotka viettävät työaikansa junissa; tai iii) joiden toiminta on sidoksissa kuljetusaikatauluihin ja liikenteen jatkuvuuden ja säännöllisyyden turvaamiseen". 6) Lisätään 17 artiklan 2 kohdan loppuun teksti seuraavasti: "2.4 6 artiklasta ja 16 artiklan 2 kohdasta lääkärien harjoittelun ollessa kyseessä: a) 6 artiklan osalta yhdeksän vuoden siirtymäkaudeksi alkaen ...(8). Tämän poikkeuksen yhteydessä: i) jäsenvaltiot takaavat, että viikoittainen työaika ei missään tapauksessa ylitä 60 tunnin keskiarvoa siirtymäkauden kolmena ensimmäisenä vuonna, 56 tunnin keskiarvoa kolmena seuraavana vuonna ja 52 tunnin keskiarvoa kolmen jäljellä olevan vuoden aikana. ii) työnantaja kuulee hyvissä ajoin työntekijöiden edustajia, jotta päästäisiin mahdollisuuksien mukaan sopimukseen siirtymäkautena sovellettavista järjestelyistä. Sopimus koskee i alakohdan säännöksen rajoissa - keskimääräistä viikoittaista työaikaa siirtymäkautena, ja - toimenpiteitä viikoittaisen työajan lyhentämiseksi keskimäärin 48 tuntiin siirtymäkauden loppuun mennessä. b) 16 artiklan 2 kohdan osalta edellyttäen, että viitejakso ei ole pidempi kuin 12 kuukautta a alakohdassa määritellyn siirtymäkauden ensimmäisen osan aikana ja kuusi kuukautta tämän jälkeen." 7) Lisätään artiklat seuraavasti: " 17a artikla Työntekijät, joiden asemapaikka vaihtelee ja offshore-työ 1. Edellä olevien 3, 4, 5 ja 8 artiklan säännöksiä ei sovelleta työntekijöihin, joiden asemapaikka vaihtelee. 2. Jäsenvaltiot toteuttavat kuitenkin tarvittavat toimenpiteet varmistaakseen, että tällaisilla työntekijöillä, joiden asemapaikka vaihtelee, on oikeus riittävään lepoon, lukuun ottamatta 17 artiklan 2 kohdan 2 alakohdassa säädettyjä olosuhteita. 3. Jos työntekijöiden turvallisuuden ja terveyden suojelua koskevien yleisten periaatteiden noudattamisesta ei muuta johdu, jäsenvaltiot voivat objektiivisista tai teknisistä tai työn järjestelyyn liittyvistä syistä pidentää 16 artiklan 2 kohdassa tarkoitettua vertailujaksoa kahteentoista kuukauteen niiden työntekijöiden, joiden asemapaikka vaihtelee, ja pääasiassa offshore-työtä tekevien osalta. 17b artikla Merikalastusalusten työntekijät 1. Edellä 3, 4, 5, 6 ja 8 artiklan säännöksiä ei sovelleta jäsenvaltion lipun alla purjehtivien merikalastusalusten työntekijöihin. 2. Jäsenvaltioiden on kuitenkin toteutettava tarvittavat toimenpiteet sen varmistamiseksi, että kaikilla jäsenvaltion lipun alla purjehtivien merikalastusalusten työntekijöillä on oikeus riittävään lepoon. 3. Jäsenvaltioiden on 4 ja 5 kohdassa esitetyissä rajoissa toteutettava tarvittavat toimenpiteet varmistaakseen näiden työntekijöiden turvallisuuden ja terveyden suojelemisen huomioon ottaen, että a) työtunnit pysyvät enimmäistyöajan rajoissa, jota ei voida ylittää tietyn ajanjakson aikana, tai b) huolehditaan vähimmäislepoajasta tietyn ajanjakson aikana. Enimmäistyöajasta tai vähimmäislepoajasta säädetään lailla tai asetuksilla tai määrätään hallinnollisissa määräyksissä tai työehtosopimuksissa tai työmarkkinaosapuolten välisissä sopimuksissa. 4. Työ- tai lepoaika rajataan joko seuraavasti: a) enimmäistyöaika, joka ei saa ylittää i) 14:ää tuntia 24 tunnin aikana ja ii) 72:ta tuntia seitsemän päivän aikana, tai seuraavasti: b) vähimmäislepoaika, joka ei saa olla vähemmän kuin i) 10 tuntia 24 tunnin aikana ja ii) 77 tuntia seitsemän päivän aikana. 5. Lepoaika voidaan jakaa enintään kahdeksi jaksoksi, joista toisen on oltava vähintään kuusi tuntia, ja peräkkäisten lepoaikojen välillä saa kulua enintään 14 tuntia. 6. Ottaen asianmukaisesti huomioon työntekijöiden terveyden ja turvallisuuden suojelua koskevat yleiset periaatteet jäsenvaltioilla voi olla kansallisia lakeja, asetuksia, työehtosopimuksia tai työmarkkinaosapuolten välisiä sopimuksia, joissa 4 ja 5 kohdan rajoituksiin sallitaan poikkeuksia, mukaan lukien viitejaksojen vahvistaminen. Tällaisissa poikkeuksissa on mahdollisuuksien mukaan noudatettava asetettuja normeja, mutta niissä voidaan ottaa huomioon tiheämmin toistuvat tai pidemmät vapaat jaksot tai korvaavan vapaan myöntäminen työntekijöille. 7. Merikalastusaluksen päälliköllä on oikeus pyytää miehistöä tekemään tarpeelliset työtunnit aluksen, siinä olevien henkilöiden ja rahdin välittömän turvallisuuden takaamiseksi tai merihädässä olevien muiden alusten tai henkilöiden auttamiseksi. 8. Jäsenvaltiot voivat säätää, että sellaisten merikalastusalusten työntekijät, joiden alukset eivät saa kansallisen lainsäädännön tai käytännön vuoksi toimia määrättynä yli kuukauden mittaisena kalenterivuoden aikana pitävät 7 artiklan mukaisesti vuosilomansa mainittuna aikana." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään ...(9) tai varmistettava viimeistään kyseisenä päivänä, että työmarkkinaosapuolet toteuttavat tarvittavat toimenpiteet sopimusten avulla, ja jäsenvaltioiden on toteutettava kaikki tarvittavat toimenpiteet, joilla ne voivat jatkuvasti taata tässä direktiivissä edellytetyt tulokset. Jäsenvaltioiden on ilmoitettava asiasta komissiolle viipymättä. 2. Edellä 1 kohdassa tarkoitetuissa jäsenvaltioiden antamissa säädöksissä on viitattava tähän direktiiviin, tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 3. Tämän direktiivin täytäntöönpano ei ole pätevä peruste työntekijöiden suojelun yleisten tason alentamiselle, tämän kuitenkaan rajoittamatta jäsenvaltioiden oikeutta laatia tilanteen kehityksen pohjalta erilaisia työaikaa koskevia lakeja, asetuksia ja hallinnollisia määräyksiä, siltä osin kuin tässä direktiivissä säädettyjä vähimmäisvaatimuksia noudatetaan. 4. Jäsenvaltioiden on toimitettava komissiolle kirjallisina ne kansalliset säännökset, jotka ne ovat antaneet tai antavat tässä direktiivissä tarkoitetuista kysymyksistä. 3 artikla Komissio tarkistaa viimeistään ...(10) jäsenvaltioita ja eurooppalaisia työnantajia sekä työntekijöitä kuullen merikalastusalusten työntekijöitä koskevat säännökset ja erityisesti sen, ovatko säännökset edelleen asianmukaiset erityisesti terveyden ja turvallisuuden osalta ehdottaakseen tarvittaessa sopivia muutoksia. 4 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty ... Euroopan parlamentin puolesta ... Puhemies Neuvoston puolesta ... Puheenjohtaja (1) EYVL C 43, 17.2.1999, s. 1. (2) EYVL C 138, 18.5.1999, s. 33. (3) Euroopan parlamentin lausunto annettu 14. huhtikuuta 1999 (ei vielä julkaistu virallisessa lehdessä), neuvoston yhteinen kanta vahvistettu 12. heinäkuuta 1999 ja Euroopan parlamentin päätös tehty ... (ei vielä julkaistu virallisessa lehdessä). (4) EYVL L 307, 13.12.1993, s. 18. (5) Neuvoston direktiivi 1999/63/EY, annettu 21 päivänä kesäkuuta 1999, Euroopan yhteisön kansallisten varustamoyhdistysten keskusjärjestön (ECSA) ja Euroopan unionin kuljetusalojen ammattiliiton (FST) tekemästä, merenkulkijoiden työajan järjestämistä koskevasta sopimuksesta (EYVL L 167, 2.7.1999, s. 33). (6) Kok. 1996, s. I-5755. (7) EYVL L 163, 2.7.1999, s. 33. (8) Neljän vuotta direktiivin 1999/.../EY voimaantulopäivästä. (9) Neljä vuotta tämän direktiivin voimaantulopäivästä. (10) Yhdeksän vuotta tämän direktiivin voimaantulopäivästä. NEUVOSTON PERUSTELUT I JOHDANTO 1. Komissio toimitti Euroopan parlamentille ja neuvostolle 25. marraskuuta 1998 EY:n perustamissopimuksen 137 artiklan (entisen 118 a artiklan) perusteella edellä mainitun direktiiviehdotuksen. 2. Talous- ja sosiaalikomitea antoi lausuntonsa 25. maaliskuuta 1999. 3. Euroopan parlamentti antoi lausuntonsa ensimmäisessä käsittelyssä 14. huhtikuuta 1999. 4. Neuvosto pyysi 10. joulukuuta 1998 lausuntoa alueiden komitealta. Alueiden komitea ilmoitti 25. kesäkuuta 1999 päivätyssä kirjeessään neuvostolle, että "asiasta vastaava valiokunta 5 (sosiaalipolitiikka, kansanterveys, kuluttajansuoja, tutkimus, matkailu) on päättänyt (...) työjärjestyksensä 39 artiklan nojalla olla antamatta asiasta lausuntoa." 5. Euroopan parlamentin tarkistukset tutkittuaan neuvosto vahvisti 12 päivänä heinäkuuta 1999 yhteisen kannan komission direktiiviehdotuksesta perustamissopimuksen 251 artiklan mukaisesti. II TAVOITE Neuvosto antoi 23. marraskuuta 1993 direktiivin 93/104/EY tietyistä työajan järjestämistä koskevista seikoista. Kyseisen direktiivin soveltamisalan ulkopuolelle on jätetty tietyt alat ja toiminnat, kuten lento-, rautatie-, maantie-, joki- ja järviliikenne, merikalastus, muu merellä tehtävä työ sekä lääkärien harjoittelu. Tämä direktiivi on yksi niistä neljästä direktiivistä, joilla pyritään direktiivin 93/104/EY soveltamisalan ulkopuolelle jäävien työntekijöiden suojelemiseen niiltä heidän terveyteensä ja turvallisuuteensa kohdistuvilta haitoilta, joita aiheuttavat kohtuuttoman pitkä työaika, riittämätön lepo tai rasittavat työjärjestelyt. Tällä direktiivillä muutetaan direktiiviä 93/104/EY ja sillä pyritään suojelemann kaikkia kiinteästi tietyssä toimipaikassa työskenteleviä työntekijöitä sekä rautatieliikenteen työntekijöitä, joiden asemapaikka vaihtelee, sekä annetaan joukko muita kiinteässä toimipaikassa työskenteleviä työntekijöitä koskevia säänöksiä. III YHTEISEN KANNAN TARKASTELU 1. YLEISIÄ HUOMIOTA Neuvosto otti huomioon komission ehdottamat ja Euroopan parlamentin kannattamat menettelytavat ja tavoitteet, mutta katsoi tarpeelliseksi tehdä joitakin direktiiviehdotuksen sisältöä ja tekstin muotoilua koskevia muutoksia. Neuvoston tekemien muutosten taustalla on pyrkimys antaa jäsenvaltioille mahdollisuus täytäntöönpanna tämä direktiivi tiettyjen alojen erikoislaadun edellyttämällä joustavuudella ja riittävän määräajan puitteissa, jottei sen täytäntöönpanosta aiheudu haittaa kyseisille toiminta-aloille. 2. EUROOPAN PARLAMENTIN TEKEMÄT TARKISTUKSET 2.1 Euroopan parlamentin tekemät tarkistukset, jotka komissio hylkäsi Komissio ei hyväksynyt tarkistuksia 9, 12, 15, 17, 19 ja 20. 2.2 Euroopan parlamentin tekemät tarkistukset, jotka komissio hyväksyi Komissio hyväksyi 12 Euroopan parlamentin ehdottamista 18 tarkistuksesta. 3. NEUVOSTON KOMISSION MUUTETTUUN EHDOTUKSEEN TEKEMÄT MUUTOKSET (Jollei toisin mainita, viitattaessa artikloihin numerointi vastaa direktiivin 93/104/EY numerointia.) Neuvosto hyväksyi komission hyväksymistä 12 tarkistuksesta yhdeksän kokonaan, vaikkei kirjaimellisesti, niin ainakin sisällöltään. Kyse on tarkistuksista 1, 2, 3, 4, 5, 6, 7, 8 ja 10, jotka koskevat direktiivin johdanto-osaa. Sen sijaan neuvosto ei katsonut aiheelliseksi säilyttää tarkistuksia 11, 13, 16. 3.1 Lääkärien harjoittelu (17 artiklan 2 kohta) Vastoin komission tukeman parlamentin esittämiä toivomuksia (tarkistus 13) neuvosto ei halunnut säilyttää viittausta lääkärien harjoittelusta 17 artiklan 2.1 kohdan c alakohdan i alakohdan 2 kappaleessa, jossa säädetään poikkeuksista 3 artiklaan (päivittäinen lepoaika), 4 artiklaan (tauot) 5 artiklaan (viikoittainen lepoaika) 8 artiklaan (yötyö) ja 16 artiklaan (vertailujakso) palvelun jatkuvuuden perusteella. Ehdotuksessaan komissio esitti direktiivin antamispäivästä alkavaa 7 vuoden siirtymäaikaa, jonka aikana keskimääräinen viikoittainen työaika olisi 48 tuntia, ja enimmäismäärä 54 tuntia viikossa neljän kuukauden vertailujakson aikana, mikäli työmarkkinaosapuolet näin sopivat. Parlamenttikin myönsi olevan tarpeellista säätää siirtymäajasta, jota se ehdotti rajoitettavaksi neljän vuoteen (tarkistus 15). Myös neuvosto oli sitä mieltä, että lääkäriharjoittelijoiden on kuuluttava direktiivin 93/104/EY säännösten soveltamisalan piiriin. Neuvosto esittää kuitenin yhteisessä kannassaan direktiivin täytäntöönpanopäivästä laskettavaa yhdeksän vuoden siirtymäaikaa tiettyjen jäsenvaltioiden huomioon ottamiseksi, joissa lääkäriharjoittelijoiden viikkotyöaika on vielä kaukana 48 tunnin tavoitteesta, jotta voitaisiin ottaa palvelukseen ja kouluttaa riittävä määrä lääkäreitä, eikä tämän direktiivin täytäntöönpano aiheuttaisi hoidon laadun huonontumista kyseisissä jäsenvaltioissa. Tämä siirtymäaika muodostuisi kolmesta kolmen vuoden jaksosta 60, 56 ja 52 tunnin vastaavine enimmäisviikkotyöaikoineen 12 kuukauden vertailujakson aikana ensimmäisinä kolmena vuotena ja 6 kuukauden vertailujakson aikana sen jälkeen. 3.2 Kalastajien mukaanottaminen (17b artikla) Ehdotuksessaan komissio oli toivonut, että kalastajat otetaan mukaan käsitteeseen "työntekijöistä, joiden asemapaikka vaihtelee", jolloin he voisivat hyötyä kyseisille työntekijöille säädetystä vähimmäissuojelusta, joka käsittää "riittävän levon" ja keskimääräisen työajan, jota ei saa ylittää vuoden pituisen vertailujakson aikana. Parlamentti oli kannattanut komission ehdotusta. Neuvosto puolestaan katsoi, että riittää, kun otetaan huomioon merikalastuksen erityislaatu, johon liittyy useita säästä sekä biologisista ja ympäristöolosuhteista johtuvia epävarmuustekijöitä. Näin ollen, vaikka neuvosto myöntääkin merikalastajien terveyden ja turvallisuuden suojelun tarpeellisuuden, se mieluummin hyväksyisi direktiivin 1999/63/EY säännökset, jotka koskevat työmarkkinaosapuolten sopimusta merenkulkijoiden työehdoista. 3.3 Kalastusosuuskuntien jäsenet (1 artiklan 2 kohta ja 1 artiklan 9 kohta) Komissio oli alkuperäisessä ehdotuksessaan jättänyt 7 artiklan (vuosiloma) soveltamisalan ulkopuolelle kalastusosuuskuntien jäsenet. Parlamentti oli kuitenkin toivonut, että soveltamisalan ulkopuolelle jätettäisiin ainoastaan ne kalastusosuuskuntien jäsenet, joiden palkka koostuu yksinomaan osuudesta aluksen saaliiseen (tarkistus 11), ja viitattaisiin kalastusosuuskunnan jäseniin 1 artiklan 9 kohdassa säädettyjen poikkeusten yhteydessä (tarkistus 16). Neuvosto puolestaan toivoi, että vuosilomaa koskevia säännöksiä voitaisiin soveltaa niihin kalastusosuuskuntien jäseniin, jotka ovat palkkatyöntekijöitä. 3.4 Täytäntöönpanoa koskeva määräaika (2 artikla) Komissio oli ehdottanut täytäntöönpanon määräajaksi kahta vuotta. Näinkin monimutkaisen direktiivin täytäntöönpanosta tietyille jäsenvaltioille oletettavasti aiheutuvien vaikeuksien vuoksi neuvosto katsoi aiheelliseksi säätää neljän vuoden täytäntöönpanomääräajan. 3.5 Muut asiat Lopuksi neuvosto teki komission alkuperäiseen ehdotukseen joitain pienempiä tarkistuksia kuten "riittävän levon" ja "off-shore-toiminnan" määritelmät. Komissio on hyväksynyt nämä muutokset. 4. KOMISSION HYLKÄÄMÄT TARKISTUKSET, JOTKA NEUVOSTO HYVÄKSYI Viittaus kaupunkiliikenteen työntekijöihin (2 artikla) Neuvosto ei katsonut aiheelliseksi sisällyttää määritelmään työntekijöistä, joiden asemapaikka vaihtelee, viittausta kaupunkiliikenteen työntekijöistä, kuten Euroopan parlamentti ehdotti (tarkistus 19). On kuitenkin huomattava, että neuvosto on ottanut tällaisia työntekijöitä koskevan viittauksen 17 artiklan 2.1 kohdan c alakohdan viii alakohdan 2 kohtaan, jossa säädetään poikkeuksista 3 artiklaan (päivittäinen lepoaika), 4 artiklaan (tauot), 5 artiklaan (viikoittainen lepoaika), 8 artiklaan (yötyö), ja 16 artiklaan (vertailujakso) toiminnan jatkuvuuden vuoksi, jotta heille annetaan tietty suojelu.